რადა'მანტრასი

მეფე მანვე;

რადა'მანტრასი არის კერეუტის რესპუბლიკაში არსებული ინკვიზიციის ამჟამინდელი წინამძღოლი, გრანდ-ინკვიზიტორი. იგი დაიბადა მზის რისხვიდან 479 წელს და კერეუტის რესპუბლიკაში ყველაზე ახალგაზრდა ინკვიზიტორისა და ყველაზე ახალგაზრდა გრანდ-ინკვიზიტორის სტატუსით არის ცნობილი.

## ადრეული წლები

რადა'მანტრასი დაიბადა მზის რისხვიდან 479 წელს, ქალაქ ერსგანში, მანტრასების ოჯახში. სამი წლის ასაკში რადა მშობლებმა ერსგანში არსებულ ტაძარს მიაბარეს და ქალაქიდან უკვალოდ წავიდნენ, ისე რომ შვილს მხოლოდ სახელი და გვარი დაუტოვეს.

როგორც უპატრონო ბავშვს, ერსგანის ტაძარში რადა'მანტრასს წლების განმავლობაში უწევდა სამკურნალო პალატების სისხლიანი იატაკების წმენდა, დაჭრილი მეომრებისთვის საჭმელის მზადება და ინკვიზიციელი რაინდებისა და პალადინებისთვის სხვადასხვა სახის სამსახურის გაწევა.

მ.რ.-დან 490 წელს, ერსგანის ტაძარში ერეტიკოსების განსადევნად და ერსგანში კაგამელი ჯაშუშების აღმოსაჩენად ერე'არალიდან გამოაგზავნეს კოტეენ პგორესუსი და მისი ალისფერი საძმოს ორდენი. ერთწლიანი მისიის განმავლობაში ერსგანის ტერიტორიები მოღალატეებისგან და კოლაბორაციონისტებისგან გაიწმინდა, თუმცა კოტეენი მძიმედ დაიჭრა, რის გამოც სამი თვე ერსგანის ტაძარში დაჰყო.

ამ პერიოდში კოტეენი და რადა'მანტრასი ერთმანეთთან დაახლოვდნენ; კოტეენისგან რადა'მანტრასმა გაიგო ინკვიზიციისა და მისი ორდენების ისეთი ისტორიები, რომლებიც მხოლოდ ჭორის სახით იცოდნენ ერე'არალის გარეთ არსებულ ტაძრებსა და სასახლეებში. საბოლოოდ გამოჯანმრთელებულმა კოტეენმა ცამეტი წლის რადა'მანტრასი ერსგანის ტაძარს სკვაირად აკურთხებინა და ერე'არალში მასთან ერთად გაბრუნდა.

მ.რ.-დან 493 წელს ერე'არალის კათედრალში რადა'მანტრასმა ძირფესვიანად შეისწავლა ინკვიზიციისა და სინათლის დოგმები და წმინდა პერგამენტები, რესპუბლიკისა და მისი ორდენების ისტორიები, სხვადასხვა ცივილიზაციები და კულტურები. ორწლიანი სწავლისა და სკვაირობის შემდეგ იგი ინკვიზიციის რიგებში, კონკრეტულად კი ალისფერი საძმოს ორდენში ჩაირიცხა.

## ოპერაცია: აგურის კედელი

მ.რ.-დან 495 წლის მიწურულს, კერეუტის რესპუბლიკას პრობლემები შეექმნა საფირონის ზღვის ნაპირებზე მდებარე ერთ-ერთ საპორტო ქალაქ-სახელმწიფო, რეჰემეიაში. მიწისქვეშ მოქმედი რამდენიმე ბანდიტური დაჯგუფება ერთიანი ძალისხმევით ტონობით ნარკოტიკულ და ამოუცნობ ნივთიერებას გადაზიდავდა კერეუტისა და ზოგადად დიდი წითელი დრაკონის კონტინენტის სხვადასხვა წერტილებში. ამ პროცესებში ჩაბმული იყვნენ ერთმანეთის მოსისხლე გილდიები და ინკვიზციისგან მოკვეთილი ქურუმები და პალადინებიც კი.

ინკვიზიციის ცნობით ამ პროცესების ერთ-ერთი მთავარი ფიგურა იყო ვინმე ბრიკი, რომელსაც წარსულში უკვე ჰქონდა ჩადენილი რამდენიმე მძიმე დანაშაული და ბოლო წლებშიც უცნაური აქტივობებით გამოირჩეოდა.

სიტუაციის შესასწავლად, ბანდიტთა დაჯგუფებების და ბრიკის გასანეიტრალებლად და ერეტიკოსი ექს-ინკვიზიციელების შესაპყრობლად ინკვიზიციამ რეჰემეიაში კოტეენი და ალისფერი საძმოს ორდენი მთელი შემადგენლობით გაგზავნა.

ორკვირიანი მუშაობისა და მზადების შემდეგ ალისფერმა საძმომ იერიში მიიტანა ბანდიტების მიერ კონტროლირებად პორტზე, მაგრამ შემტევი ძალა მალე ალყაში აღმოჩნდა. რამდენიმე საათიანი მძვინვარე ბრძოლის შემდეგ, ალისფერი საძმოს რაზმები ორად გაიყო: ერთმა ნაწილმა, კოტეენის ხელმძღვანელობით გემები დაიკავა და ნარკოტიკებით დატვირთული ხომალდები პორტიდან გაიყვანა ხოლო მეორე ნაწილმა ქალაქის დატოვების და გზად რაც შეიძლება მეტი ბანდიტის მოკვლის ან შეპყრობის ბრძანების შესრულება დაიწყო. რადა'მანტრასი უკან დამხევ ჯგუფში აღმოჩნდა.

ქალაქიდან გასვლამდე ინკვიზიციელები სერიოზულ შეტაკებებში მოყვნენ და ძლიერი დანაკარგები განიცადეს. საბოლოო ქალაქიდან მხოლოდ სამმა ინკვიზიციელმა გააღწია. კონტროლ-დაკარგულ ქალაქზე ახალი იერიშის მისატანად უკვე რესპუბლიკის რაზმების ჩარევა იყო საჭირო, შესაბამისად სამივე უახლოესი ქალაქისკენ გაეშურა.

ინკვიზიციელების ჯგუფს გზაში ბანდიტები წამოეწიენ, თუმცა განწირულ ბრძოლაში შემთხვევით იმ დროს ტყეში მოხეტიალე ლუშეს მაისტერიუსი შემთხვევით ჩაერთო და შეტაკება ინკვიზიციელების გამარჯვებით დამთავრდა. რადა'მანტრასმა ლუშესს ახლად თავსგადამხდარი ამბები მოუყვა და აუხსნა სიტუაციის სიმძაფრე, ლუშესმა კი მას მისიის დასრულებაში დახმარება აღუთქვა. საბოლოოდ ქალაქ რეჰემეიაში კერეუტის რესპუბლიკის არმიები ჩავიდნენ თუმცა ქალაქი ბანდიტებისგან დაცარიელებული და გაძარცვული დახვდათ, ხოლო კოტეენის ან ნივთიერებით დატვირთული გემების შესახებ დღემდე არავის არაფერი სმენია. ამ მოვლენების შემდეგ რადა'მანტრასმა ლუშეს მაისტერიუსი ინკვიზიციაში გაწევრიანებაზე დაითანხმა და იგი ამომავალი მზის ორდენში ჩაირიცხა.

## ინკვიზიტორი

აგურის კედელის ოპერაციის დასრულების შემდეგ ალისფერი საძმოს ორდენის ძირითადი ნაწილი განადგურებული ან დაკარგული აღმოჩნდა, შესაბამისად ორდენში ცვლილებების შეტანა გახდა საჭირო. იქიდან გამომდინარე რომ ორდენში გაწევრიანებული ბრძოლისუნარიანი და მნიშვნელოვანი წევრების დეფიციტი იყო, ინკვიზიტორიუმის გადაწყვეტილებით ორდენს ჯაშუშ-ბანდიტების ფუნქცია ჩამოართვეს და აკადემია-ტაძრების დაცვის ფუნქცია მიანიჭეს. პარალელურად, კოტეენის მოვალეობის შემსრულებლად რადა'მანტრასი დანიშნეს და ალისფერი საძმოს ინკვიზიტორის სტატუსი მიანიჭეს.

ხუთი წლის განმავლობაში რადა'მანტრასი ალისფერ საძმოსთან ერთად უძღვებოდა მრავალ საგანმანათლებლო და სპეციალურ საესკორტო მისიებს. საბოლოოდ მ.რ.-დან 499 წელს ინკვიზიტორიუმმა მთელი ინკვიზიცია ტერაროშიაზე საევაკუაციო და მოიერიშე მისიაზე გასაგზავნად გამოიძახა, რომელზეც რადა'მანტრასიც გამოცხადდა.

## გრანდ-ინკვიზიტორი და მისია ტერაროშიაზე

კერეუტის ფლოტის მარცხის შემდეგ, ტერაროშიის ნაპირებზე გამორიყულ ასეულში ერთადერთი ინკვიზიტორი რადა'მანტრასი აღმოჩნდა, შესაბამისად გრანდ-ინკვიზიტორის სტატუსიც მას ერგო. გადარჩენილებში ლუშეს მაისტერიუსის აღმოჩენისთანავე, ომის ოსტატი მეგობარი ომის მაგისტრად დანიშნა და ინკვიზიციისა და კერეუტის რაზმების მისიის ტერაროშიაზე წინ გაძღოლა მიანდო.

ამ პერიოდში დაახლოვდა არმალოს მალალიელთან, რომელსაც საკუთარ სისუსტეებზე შეღონებულმა რადა'მანტრასმა რამდენიმე თვეში გრანდ ინკვიზიტორის სტატუსი გადაულოცა. საბოლოოდ ტერაროშიაზე არსებულმა ინკვიზიციამ მანდატი მაინც რადა'მანტრასს დაუბრუნა, რის შემდეგაც მან ისევ გააგრძელა ტერაროშიის მისიისა და ინკვიზიციის ხელმძღვანელობა. ტერაროშიაზე მიმდინარე ოპერაციებში ინკვიზიციისა და რადა'მანტრასის მხარეს ჩაბმული აღმოჩნდნენ სამეფო ელფები და სხვადასხვა არა-ინკვიზიციური გილდიები.

მ.რ.-დან 502 წლის პირველ დღეებისთვის ინკვიზიციას ტერაროშიაზე არსებული ტერიტორიების დიდ ნაწილზე კონტროლი ჰქონდა დამყარებული, კერეუტიდან წამოსული დამხმარე რაზმების შესახებ კი შეტყობინება უკვე მიღებული იყო. იქიდან გამომდინარე რომ ინკვიზიციის მისია შესრულებული იყო, რადა'მანტრასმა და ლუშეს მაისტერიუსმა მიიღეს გადაწყვეტილება მეფე მანვეს წინაშე მოეხადათ მორალური ვალი და დახმარებოდნენ სამეფო ელფებს მომავალ სამხედრო მისიებში.